Με ακόμα μία περίπτωση άσκησης ψυχολογικής βίας στους υπαλλήλους της Υπηρεσίας Ασύλου στη ΒΙ.ΑΛ. ασχολήθηκε το μεσημέρι της Τετάρτης το 3μελές Πλημμελειοδικείο Χίου.

Πρωταγωνίστρια του νέου επεισοδίου μία 21χρονη παράτυπη μετανάστρια από το Αφγανιστάν που πέταξε το μόλις 10 μηνών βρέφος της στο έδαφος, όταν οι υπάλληλοι της Υπηρεσίας, της συνέστησαν να κάνει υπομονή μέχρι να εξεταστεί η αίτηση ασύλου της.

Η 21χρονη Αφγανή συνελήφθη και οδηγήθηκε στη Δικαιοσύνη όπου κατέθεσε ότι το μωρό της έπεσε από τα χέρια επειδή ζαλίστηκε, σύμφωνα με το ρεπορτάζ του politischios.gr.

Καταπέλτης κατά της 21χρονης ήταν η Εισαγγελέας Πρωτοδικών Χίου Σ. Σταυράτη που έκανε λόγο για συνηθισμένη αντίδραση εκ μέρους μερίδας μεταναστών στην προσπάθειά τους να πιέσουν καταστάσεις και να εγκριθεί το άσυλό τους.

«Δεν χωρά στη δική μου λογική ότι μία μάνα θα πετάξει το παιδί της στο έδαφος. Ακόμα και αν ζαλίζονταν θα το έπαιρνε αγκαλιά και θα έπεφτε μαζί του», είπε η Εισαγγελέας και προσέθεσε κατά την αγόρευσή της, «αν πετάει το παιδί σε αυτή την ηλικία, τότε σημαίνει ότι η βία είναι στοιχείο του χαρακτήρα της».

Τελικά το 3μελές Πλημμελειοδικείο Χίου, παρά την εισήγηση της Εισαγγελέως η κατηγορουμένη να εκτίσει κανονικά την ποινή, αποφάσισε την καταδίκη της σε 2 χρόνια φυλάκιση και 3 μήνες για την ενδοοικογενειακή σωματική βλάβη και την απόπειρα παράνομης βίας αλλά με 3ετή αναστολή.